**Αφηγηματικές Τεχνικές**

Είναι οι τεχνικές που χρησιμοποιεί ένας συγγραφέας, προκειμένου να δώσει σε μια ιστορία τη μορφή της αφήγησης. [Ως **ιστορία** εννοείται μια γραμμική ακολουθία κάποιων γεγονότων (π.χ. οι περιπέτειες της επιστροφής του Οδυσσέα στην Ιθάκη) και ως αφήγηση εννοείται η κειμενική διευθέτηση των γεγονότων (π.χ. η Οδύσσεια)]. Ορισμένες από αυτές είναι:

**α) Ο αφηγητής**: ανάλογα με τη σχέση του με την ιστορία που αφηγείται, ο αφηγητής μπορεί είτε να είναι πρωταγωνιστής (**αυτοδιηγητικός**) ή απλώς να συμμετέχει στην ιστορία (**ομοδιηγητικός**), είτε να αφηγείται την ιστορία κάποιου άλλου (**ετεροδιηγητικός**).

β) Η αφήγηση δεν ακολουθεί τη **σειρά των γεγονότων** όπως αυτά συνέβησαν στην ιστορία. Όταν διακόπτεται η σειρά των γεγονότων της ιστορίας και υπάρχει αναδρομή στο παρελθόν, αυτό ονομάζεται **αναδρομική αφήγηση** («ανάληψη»)· όταν παρεμβάλλονται γεγονότα που θα συμβούν στο μέλλον, αυτό ονομάζεται **προδρομική αφήγηση** («πρόληψη»)· όταν η αφήγηση αρχίζει από το μέσον της ιστορίας ή και παράλληλα με τα προηγούμενα, αυτό ονομάζεται **in medias res**.

γ) Η **διάρκεια** της ιστορίας δεν συμπίπτει με τη διάρκεια της αφήγησης. Όταν ο χρόνος της αφήγησης είναι μεγαλύτερος από τον χρόνο της ιστορίας, αυτό ονομάζεται **επιβράδυνση** (συνηθέστεροι τρόποι επιβράδυνσης είναι η περιγραφή και τα σχόλια του αφηγητή)· όταν ο χρόνος της αφήγησης είναι μικρότερος από τον χρόνο της ιστορίας, αυτό ονομάζεται **επιτάχυνση** (συνηθέστεροι τρόποι επιτάχυνσης είναι οι περιλήψεις και οι ελλείψεις)· όταν ο χρόνος της ιστορίας και ο χρόνος της αφήγησης ταυτίζονται, αυτό ονομάζεται **σκηνή** (διάλογος).

δ) Η **συχνότητα** της εμφάνισης ενός γεγονότος δεν συμπίπτει στην ιστορία και την αφήγηση. Όταν ένα περιστατικό της ιστορίας ή και ολόκληρη η ιστορία (συνήθως μέσα από διαφορετικές οπτικές γωνίες) αναφέρεται περισσότερες φορές στην αφήγηση, αυτό ονομάζεται **επαναληπτική αφήγηση**· όταν ένα γεγονός που συνέβη πολλές φορές στην ιστορία, αναφέρεται μια φορά στην αφήγηση, αυτό ονομάζεται **θαμιστική** **αφήγηση**.

ε) Ο αφηγητής παρουσιάζει τα γεγονότα με συγκεκριμένη **εστίαση** κάθε φορά: όταν ο αφηγητής ξέρει περισσότερα από τα πρόσωπα-ήρωες της αφήγησης, τότε η εστίαση ονομάζεται **μηδενική** («παντογνώστης αφηγητής»)· όταν ο αφηγητής ξέρει όσα και ένα πρόσωπο – ήρωας της αφήγησης, τότε η εστίαση ονομάζεται **εσωτερική**· όταν ο αφηγητής ξέρει λιγότερα από τα πρόσωπα – ήρωες της αφήγησης, τότε η εστίαση ονομάζεται **εξωτερική**.

**Αφηγηματικοί Τρόποι**

Είναι τα συστατικά στοιχεία που συναποτελούν μια αφήγηση. Πιο συγκεκριμένα αφηγηματικοί τρόποι θεωρούνται:

α) η **αφήγηση** γεγονότων και πράξεων. Ο αφηγητής αφηγείται ο ίδιος τα γεγονότα μεταδίδοντας τα λόγια και τις σκέψεις των ηρώων σε πλάγιο λόγο.

β) η **περιγραφή**: είναι η αναπαράσταση προσώπων, τόπων, αντικειμένων, καταστάσεων.

Με την περιγραφή:

1. σκιαγραφούνται τα πρόσωπα και απεικονίζεται το σκηνικό της δράσης
2. μεταβαίνουμε από το ένα αφηγηματικό μέρος στο άλλο, δηλαδή η περιγραφή λειτουργεί μεταβατικά
3. προκαλείται αγωνία στον αναγνώστη καθώς επιβραδύνεται η δράση
4. προσφέρεται αισθητική απόλαυση στον αναγνώστη

γ) ο **διάλογος**: Ο αφηγητής δίνει το λόγο στους ήρωες οι οποίοι παρουσιάζονται να συνομιλούν σε ευθύ λόγο.

Με τον διάλογο:

1. παρουσιάζονται άμεσα τα πρόσωπα της ιστορίας και οι χαρακτήρες γίνονται πιο πειστικοί και αληθοφανείς
2. το κείμενο αποκτά θεατρικότητα

δ) ο **εσωτερικός μονόλογος**: η απόδοση των σκέψεων ή των συναισθημάτων του αφηγητή ή κάποιου άλλου προσώπου σε α’ πρόσωπο και σε χρόνο ενεστώτα. Είναι **λόγος χωρίς ακροατή**.

Με τη χρήση του εσωτερικού μονόλογου:

1. διεισδύουμε στην εσωτερική ζωή του ήρωα
2. το κείμενο αποκτά δραματικότητα και ζωντάνια

ε) το **αφηγηματικό σχόλιο**, η παρεμβολή δηλαδή σχολίων/ σκέψεων του αφηγητή. Με την παρεμβολή αυτή:

1. επιβραδύνεται η ροή της αφήγησης
2. διευκολύνεται η καλύτερη κατανόηση γεγονότων, καταστάσεων και συμπεριφορών από τον αναγνώστη

**ΕΦΑΡΜΟΓΗ**

**Ι. Πέτρος Μάρκαρης, Παλιά πολύ παλιά (απόσπασμα)**

… Η γυναίκα μάς ανεβάζει από μια ξύλινη σκάλα στο πάνω πάτωμα και ανοίγει μία από τις δύο πόρτες στο διάδρομο. Το δωμάτιο έχει μόνο ένα κρεβάτι. Κατά τα άλλα είναι γυμνό. Στο κρεβάτι είναι ξαπλωμένη μια γυναίκα με κάτασπρα μαλλιά, σαρκώδη χείλη και μουστάκι. Είναι πετσί και κόκκαλο, και τα μάγουλα της έχουν κολλήσει στα ούλα της. Κοιτάζει με βλέμμα απλανές τον τοίχο απέναντι της. Όταν μπήκαμε στο δωμάτιο, γύρισε και μας έριξε ένα αδιάφορο βλέμμα και μετά έστρεψε την προσοχή της πάλι στον τοίχο, σα να μην την αφορούσε η παρουσία μας. Την κοιτάζω και αναρωτιέμαι πού βρήκε αυτό το σκελετωμένο κορμί τόση δύναμη, για να σκοτώσει πέντε ανθρώπους, να φτιάχνει τυρόπιτες, να αλωνίζει την Πόλη και να βρίσκεται πάντα ένα βήμα μπροστά από μας; Είναι σα να λογάριασε στον πόντο τις δυνάμεις της, ώστε να της φτάσουν ως εκεί που ήταν το κρεβάτι της, και εκεί να καταρρεύσει.

Ο Μουράτ (τούρκος αστυνομικός) με κοιτάζει. Μπορεί μέσα του να με στέλνει στο διάολο αλλά δεν το δείχνει. «Μίλησα με τον γιατρό» μου λέει ήρεμα. « Η εκτίμηση του είναι ότι ο καρκίνος απλώθηκε παντού. Γι' αυτό και δεν επέμεινε να της κάνουν τις εξετάσεις και την αξονική, θεώρησε ότι θα την ταλαιπωρούσαν άδικα. Άσε που δεν μπορούσαν να κάνουν τις εξετάσεις εδώ και θα έπρεπε να τη μεταφέρουν στο νοσοκομείο της Τραπεζούντας». Κάνει μια παύση και μετά προσθέτει αποφασιστικά. «Πάμε να φύγουμε. Μερικά πράγματα είναι καλύτερα να μην τα βλέπει κανείς. Σε μερικές ώρες, το πολύ σε μερικές μέρες, θα τη συλλάβει ο Θεός. Ας την ανακρίνει αυτός».

«Με συγχωρείς, δεν το είπα για να σε θίξω» του λέω. «Απλώς δεν ήθελα να έχεις φασαρίες εξαιτίας μου. Τι θα πεις αύριο στο αφεντικό σου;»

«Ό,τι θα πεις κι εσύ στο δικό σου. Ότι φτάσαμε αργά και τη βρήκαμε νεκρή. Κανόνισα με τον γιατρό να βγάλει τη ληξιαρχική πράξη θανάτου με σημερινή ημερομηνία. Γιατί νομίζεις ότι δεν άφησα τον οδηγό του περιπολικού να έρθει μαζί μας;»

Αφήνουμε την άρρωστη γυναίκα και κατηφορίζουμε προς το περιπολικό. Προσπαθώ να σβήσω από τα μάτια μου την εικόνα της και να φέρω μπροστά μου την κόρη μου και τον άντρα της. Τα καταφέρνω τη στιγμή που το περιπολικό κατηφορίζει προς το λιμάνι.

Ερωτήσεις

1. Να εντοπίσετε και να σχολιάσετε τους αφηγηματικούς τρόπους που χρησιμοποιούνται στο απόσπασμα
2. Να βρείτε τον τύπο που αφηγητή και το είδος της εστίασης

**ΙΙ Κοσμάς Πολίτης, Στου Χατζηφράγκου (απόσπασμα)**

Έκλεισε τα μάτια του και πάλι τ' άνοιξε. Η οπτασία ήταν πάντα εκεί, ούτε δέκα μέτρα πέρα. Μια  βικτόρια, μαύρη και καλογυαλισμένη, όπως κι οι δυο καράδες που ήταν ζεμένοι,  με κατεβασμένη την κουκούλα, ήτανε σταματημένη στην αρχή του σοκακιού, γωνιά με του Σκλαβούνου το σοκάκι.

Και μέσα στην καρότσα, η ομορφιά του κόσμου. Δυο μάτια πελώρια, φουντουκιά, ορθάνοιχτα, που τα ματόκλαδά τους αγγίζανε τα φρύδια και ισκιάζανε τα μάγουλα, και πιο κάτω, καταμεσής, ένα τριανταφυλλί μπουμπούκι. Αυτό ήταν το πρόσωπο. Κοντυλένια, μικροκαμωμένη, με θαλασσί μεταξωτό φουστάνι, άσπρα νταντελένια γάντια ίσαμε τον αγκώνα, κράταγε στο δεξί της χέρι ένα μεταξωτό θαλασσί ομπρελίνο, γαρνιρισμένο με άσπρο πιτσίλι ολόγυρα. Το κράταγε ανοιχτό, αν και ο ήλιος είχε φύγει από το σοκάκι και φώτιζε μονάχα, πίσω της, τα κεραμίδια του δίπατου σπιτιού του Σκλαβούνου. Ένα ρόδινο συννεφάκι, γελαστό, ήταν σταματημένο πάνωθέ της, στο θαλασσί ουρανό. Κάτω από το φραμπαλά της μακριάς φούστας της, ξεπρόβαλε, συγκινητικό, ένα μικρούτσικο μαύρο λουστρινένιο γοβάκι, κι αχνοξεχώριζε ο αστράγαλος, μέσ' από την άσπρη  κάλτσα. Ω, άγγελε του Θεού, έλεγες, μέσα σου.

Ο Τζώνης έβγαλε την ανάσα του κι αργοσηκώθηκε από χάμω.

Ερωτήσεις

1. Να διακρίνετε τα περιγραφικά από τα αφηγηματικά μέρη.
2. Να επισημάνετε τον στόχο της περιγραφής σε κάθε περίπτωση
3. Να βρείτε τον τύπο που αφηγητή και το είδος της εστίασης